b'\n_START_ARTICLE_\nSpecijalni rat protiv Hrvatske\n_START_PARAGRAPH_\nSpecijalni rat protiv Hrvatske (ili "hibridni rat protiv Hrvatske") je termin koji ozna\xc4\x8dava subverzivne aktivnosti protiv Republike Hrvatske._NEWLINE_Neki intelektualci odbijaju govor o specijalnom ratu protiv Hrvatske, prepoznaju\xc4\x87i u takvom govoru potencijal koji bi u hrvatskom dru\xc5\xa1tvu mogao dovesti do svojevrsnog Makartizma.\n_START_SECTION_\nSpecijalni rat protiv Hrvatske u godinama njezinog stvaranja\n_START_PARAGRAPH_\nTijekom Domovinskog rata 1991.-1995. razotkrile su hrvatske obavje\xc5\xa1tajne slu\xc5\xbebe vi\xc5\xa1e operacija kojima se sredstvima psiholo\xc5\xa1kog rata i stanovitog broja teroristi\xc4\x8dkih \xc4\x8dina nastojalo umanjiti me\xc4\x91unarodni ugled Hrvatske, pouzdanje naroda u vrh dr\xc5\xbeave, u obrambene snage i povjerenje u sposobnost Hrvatske da opstane u ratu. Te su se protuhrvatske aktivnosti nastavljale na aktivnosti jugoslavenske diplomacije i drugih dr\xc5\xbeavnih tijela, koje su radi o\xc4\x8duvanja cjelovitosti te dr\xc5\xbeave ustrajno \xc5\xa1irile "propagandu o Hrvatima kao narodu s kolektivnom odgovorno\xc5\xa1\xc4\x87u i krivnjom za u\xc4\x8dinjeni genocid nad stotinama tisu\xc4\x87a Srba u II. svjetskom ratu. Zbog toga, Hrvate treba dr\xc5\xbeati pod neprestanom kontrolom, \xc5\xa1to je, ustvari, bio neslu\xc5\xbebeni velikosrpski program. Zada\xc4\x87a izvr\xc5\xa1itelja u diplomatskim predstavni\xc5\xa1tvima bila je objasniti svijetu kakvoj opasnosti je izlo\xc5\xbeena Jugoslavija iznutra, zbog genocidnog karaktera jednog od njezinih naroda (konstitutivnih). Koriste\xc4\x87i sve me\xc4\x91unarodne institucije i veze formirane i financirane preko tada\xc5\xa1njeg Saveznog sekretarijata vanjskih poslova, ta propaganda je uspjela posti\xc4\x87i dva cilja \xe2\x80\x93 prikazati Jugoslaviju kao jedinu prihvatljivu varijantu i probuditi me\xc4\x91unarodnu sumnju u hrvatski narod. U takvom kontekstu, agresija Srbije na Hrvatsku mogla se u svijetu dvozna\xc4\x8dno prihvatiti \xe2\x80\x93 kao obrana Jugoslavije, omiljene u europskim lijevim krugovima i me\xc4\x91u zemljama pobjednicama II. svjetskog rata koje su je i stvorile ili kao obranu \'ugro\xc5\xbeenog srpskog naroda\' od \'genocidnog\', tj. sotoniziranog hrvatskog naroda... Srbijanski propagandni stroj sustavno je uvjeravao (a najve\xc4\x87im dijelom i uspio uvjeriti) Srbe u Hrvatskoj, kako im prijeti opasnost od Hrvata, osobito od Hrvatske demokratske zajednice (HDZ), tada najistaknutije stranke u Hrvatskoj"._NEWLINE_Od akcija agresora na Hrvatsku, u javnosti su bolje prezentirane Operacije \xe2\x80\x9eLabrador\xe2\x80\x9c i "Opera". Hrvatska strana je veliki dio akcija uspjela razotkriti, ali su ipak su strane novinske agencije prenijele i neke la\xc5\xbene izvje\xc5\xa1taje kojima je cilj bio na\xc5\xa1tetiti Hrvatskoj. Tako je Reuters objavio vijest o pogubljenju srpske djece od strane hrvatskih snaga u Vukovaru._NEWLINE_Manje je \xc5\xa1iroj hrvatskoj javnosti poznat teroristi\xc4\x8dki napad u Zadru 11. travnja 1991., eksplozija u prostorijama Hrvatske po\xc5\xa1te i telekomunikacija u Savskoj 1991., napad na Zadar vagonom napunjenim eksplozivom koji je gurnut iz Benkovca zapeo prije tunela Debeljaka a cilj je bilo kemijsko postrojenje u Ga\xc5\xbeenici kod Zadra  i dr.\n_START_SECTION_\nSpecijalni rat protiv Hrvatske danas\n_START_PARAGRAPH_\nOd aktivnosti specijalnog rata protiv Republike Hrvatske danas, u Javnom izvje\xc5\xa1\xc4\x87u hrvatske Sigurnosno-obavje\xc5\xa1tajne agencije za 2016. godinu se spominje da su "...aktivne organizacije i prista\xc5\xa1e \xc4\x8detni\xc4\x8dkih pokreta u dr\xc5\xbeavama okru\xc5\xbeenja. Pri tome postoje i kontakti prema istomi\xc5\xa1ljenicima u RH te prema ostalim organizacijama i pojedincima s velikosrpskih ideolo\xc5\xa1kih polazi\xc5\xa1ta. Ono \xc5\xa1to zabrinjava jest da je iskazivanje velikosrpskog i \xc4\x8detni\xc4\x8dkog ekstremizma na podru\xc4\x8dju RH sve vi\xc5\xa1e zamje\xc4\x87ivano i me\xc4\x91u mla\xc4\x91om populacijom. Uz navedeno, prista\xc5\xa1e \xc4\x8detni\xc4\x8dkih pokreta zastupaju izrazito anti-NATO-ovske stavove... Me\xc4\x91utim, prijetnja od njega je ograni\xc4\x8dena jer nema organizacijsku niti broj\xc4\x8danu snagu u RH." Tako\xc4\x91er se spominje prijetnja islamskog terorizma, gdje je u Egiptu otet hrvatski dr\xc5\xbeavljanin Tomislav Salopek, te pogubljen nakon \xc5\xa1to egipatske vlasti nisu pristale iz zatvora pustiti neke radikalne islamiste, \xc5\xa1to je bilo tra\xc5\xbeeno u poruci koju je u video materijalu upu\xc4\x87enom me\xc4\x91unarodnoj javnosti morao \xc4\x8ditati sam Salopek._NEWLINE_U intervjuu za HRT u studenom 2016. godine iznosi povjesni\xc4\x8dar dr.sc. Ivica Lu\xc4\x8di\xc4\x87 (tijekom Domovinskog rata, visoki \xc4\x8dasnik vojne obavje\xc5\xa1tajne slu\xc5\xbebe) ocjenu da je u tijeku "informacijski rat protiv Hrvatske, ne\xc5\xa1to \xc5\xa1to mo\xc5\xbeemo zvati specijalnim ratom protiv Hrvatske". On u tada teku\xc4\x87im politi\xc4\x8dkim napadima na ministra obrane Damira Krsti\xc4\x8devi\xc4\x87a, koji je general iz Domovinskog rata, te - kako iznosi Lu\xc4\x8di\xc4\x87 - "simbol Domovinskog rata, simbol pobjede i \xc4\x8dovjek koji je najbli\xc5\xbee vezan uz branitelje i Domovinski rat"  vidi subverzivnu aktivnost koja se vodi "kako bi se umanjila veza ove vlade s braniteljskom strukturom, otvorili bokovi za neke sukobe, napravile podjele unutar braniteljskih struktura. Stvara se jedna histerija, panika, na \xc5\xa1to su oni koji su to zapo\xc4\x8deli svakako ra\xc4\x8dunali", naglasio je Lu\xc4\x8di\xc4\x87._NEWLINE_2015. godine je snimljen, te potom prikazivan - tako u Kanadi u prosincu 2016. godine - dansko-hrvatski film "Masakr u Dvoru" koji zlo\xc4\x8din nad civilima, po\xc4\x8dinjen u Gunji od strane srpskih vojnika, neizravno pripisuje Hrvatskoj vojsci. Tijekom pravnog progona hrvatskih generala Gotovine, \xc4\x8cermaka i Marka\xc4\x8da, mnogi strani mediji su iste tretirali krivima za ratne zlo\xc4\x8dine navodno po\xc4\x8dinjene u operacijama oslobo\xc4\x91enja Hrvatske, iako sudska odluka jo\xc5\xa1 nije bila donesena. _NEWLINE_U svibnju 2016. godine je biv\xc5\xa1i ministar gospodarstva u Vladi Republike Hrvatske Ivan Vrdoljak za medije iznio kako je za vrijeme njegovog mandata 2012.-2015. godine sprije\xc4\x8den poku\xc5\xa1aj obavje\xc5\xa1tajnih aktivnosti iz Ma\xc4\x91arske, kojima su meta bili on i potpredsjednica Vlade RH Vesna Pusi\xc4\x87; cilj stranih obavje\xc5\xa1tajnih aktivnosti je bila smjena to dvoje \xc4\x8dlanova vlade, koji su se na\xc5\xa1li na putu gospodarskim interesima ma\xc4\x91arskih poduze\xc4\x87a. _NEWLINE_U rujnu 2017. godine su u medijima prezentirani podatci iz kojih bi proizlazilo da bosanskohercegova\xc4\x8dke obavje\xc5\xa1tajne slu\xc5\xbebe provode obavje\xc5\xa1tajne aktivnosti u svrhu sprje\xc4\x8davanja nekih poslovnih aran\xc5\xbemana, kojima su na meti (i) visokopozicionirani hrvatski du\xc5\xbenosnici. S bosanskohercegova\xc4\x8dke strane nije stigao demanti, nego obja\xc5\xa1njenje da su njihove obavje\xc5\xa1tajne aktivnosti u skladu s bosanskohercegova\xc4\x8dkim zakonima._NEWLINE_U studenom 2017. je predsjednik Vlade Republike Hrvatske Andrej Plenkovi\xc4\x87, govore\xc4\x87i o aktualnim te\xc5\xa1ko\xc4\x87ama u svezi koncerna Agrokor, iznio kako smatra da se protiv Hrvatske vode aktivnosti hibridnog rata (tj. specijalnog rata). Komunikolo\xc5\xa1ki znanstvenik s iskustvom u obavje\xc5\xa1tajnim poslovima Gordan Akrap sa svoje strane potvr\xc4\x91uje takvu ocjenu, ukazuju\xc4\x87i na neke ozbiljne probleme s kojima se Hrvatska suo\xc4\x8dava, kao na elemente hibridnog rata._NEWLINE_U Javnom izvje\xc5\xa1\xc4\x87u SOA-e za 2017. god. se iznosi: "Teme interesa stranog obavje\xc5\xa1tajnog djelovanja u Republici Hrvatskoj su, izme\xc4\x91u ostalog, procesi koji se odvijaju unutar NATO-a i EU-a, hrvatski stavovi koji se ti\xc4\x8du NATO-a i EU-a te euroatlantskih integracija, hrvatska politika prema jugoisto\xc4\x8dnom susjedstvu, energetska sigurnost kao i hrvatska gospodarska pitanja. Strano obavje\xc5\xa1tajno djelovanje usmjereno je i na procese dono\xc5\xa1enja odluka u Republici Hrvatskoj, \xc5\xa1to ponekad uklju\xc4\x8duje i elemente hibridnog djelovanja uz plasiranje tzv. \xe2\x80\x9ela\xc5\xbenih vijesti\xe2\x80\x9c u javni prostor i poku\xc5\xa1aje naru\xc5\xa1avanja me\xc4\x91unarodnog ugleda Republike Hrvatske. Pojedina strana obavje\xc5\xa1tajna djelovanja za svoje interese nastoje iskoristiti unutarnje politi\xc4\x8dke procese koji se ti\xc4\x8du za\xc5\xa1tite manjinskih prava u Republici Hrvatskoj. U sklopu hibridnog djelovanja, u hrvatski medijski i informativni prostor nastoje se ubaciti la\xc5\xbene ili iskrivljene vijesti u kojima se Republiku Hrvatsku, EU i NATO prikazuje u negativnom svjetlu, te se \xc5\xbeeli utjecati na stabilnost hrvatskih institucija, regionalnog okru\xc5\xbeenja i euroatlantskog i europskog zajedni\xc5\xa1tva. U jednoj medijski eksponiranoj operaciji nastojalo se sprije\xc4\x8diti procese istra\xc5\xbeivanja i procesuiranja ratnih zlo\xc4\x8dina po\xc4\x8dinjenih za vrijeme okupacije dijelova hrvatskog teritorija tijekom Domovinskog rata, uhi\xc4\x87enjem svjedoka i posljedi\xc4\x8dnim zastra\xc5\xa1ivanjem drugih mogu\xc4\x87ih svjedoka."_NEWLINE_U Javnom izvje\xc5\xa1\xc4\x87u SOA-e za 2018. godinu se iznosi: "\xc4\x8clanice NATO-a i EU \xc4\x8desto su pod napadima malicioznih kiberneti\xc4\x8dkih kampanja koje imaju za cilj probijanje u za\xc5\xa1ti\xc4\x87ene informacijske i komunikacijske sustave, pa je tako i Republika Hrvatska bila meta niza kiberneti\xc4\x8dkih napada posljednjih godina. Radi se o tzv. APT napadima (Advanced Persistent Threat - napredna trajna prijetnja) koje karakterizira visoka razina stru\xc4\x8dnosti i prikrivenosti u du\xc5\xbeem razdoblju, vrlo slo\xc5\xbeena organizacija i plan napada koji obuhva\xc4\x87a pa\xc5\xbeljivu selekciju mete (vladina tijela, kriti\xc4\x8dna infrastruktura i sl.)... Zbog njihove slo\xc5\xbeenosti i tro\xc5\xa1kova, opravdano se sumnja da su APT napadi sponzorirani od strane pojedinih dr\xc5\xbeava... SOA sudjeluje u proaktivnoj kiberneti\xc4\x8dkoj za\xc5\xa1titi klju\xc4\x8dnih dr\xc5\xbeavnih tijela. Navedenoje rezultiralo otkrivanjem vi\xc5\xa1e napada u najranijoj fazi ... S obzirom na predsjedanje Republike Hrvatske Vije\xc4\x87em EU u 2020. godini, a imaju\xc4\x87i u vidu mete dosada\xc5\xa1njih APT napada, postoji rizik pove\xc4\x87avanja u\xc4\x8destalosti APT napada na informacijske i komunikacijske sustave dr\xc5\xbeavnih tijela Republike Hrvatske." (str. 26)..."U javni informacijski i medijski prostor povremeno se plasiraju fragmentirani podaci, la\xc5\xbene ili iskrivljene vijesti kojima se poku\xc5\xa1ava nametnuti vi\xc4\x91enje nekog doga\xc4\x91aja i/ili mijenjati svijest i stavovi kod javnosti, a u kojima se Republiku Hrvatsku, EU i NATO prikazuje u negativnom svjetlu. Cilj ovih medijskih objava je utjecaj na stabilnost hrvatskih dr\xc5\xbeavnih institucija i regionalnog okru\xc5\xbeenja, la\xc5\xbeno prikazivanje Republike Hrvatske kao nevjerodostojne \xc4\x8dlanice NATO-a i EU te slabljenje euroatlantskog i europskog zajedni\xc5\xa1tva." (str. 14)_NEWLINE_2019. godine ministar sigurnosti BiH Dragan Mekti\xc4\x87 iznosi u javnosti tvrdnju da je hrvatska obavje\xc5\xa1tajna slu\xc5\xbeba, uz sudjelovanje diplomatskih i konzularnih slu\xc5\xbebi RH u BiH, navodno poku\xc5\xa1ala anga\xc5\xbeirati neke gra\xc4\x91ane BiH kako bi "iskonstruirali pri\xc4\x8du" o organiziranju radikalnih islamista u BiH radi po\xc4\x8dinjenja teroristi\xc4\x8dkih djela; toj akciji da  je bio cilj "diskreditacija BiH, da se ona predstavi kao teroristi\xc4\x8dka dr\xc5\xbeava i ozbiljna prijetnja za regiju i Europu". Mekti\xc4\x87eve izjave demantirala je hrvatska SOA, rije\xc4\x8dima: \xe2\x80\x9dKao neistinite i zlonamjerne odbacujemo navode da je SOA poku\xc5\xa1ala anga\xc5\xbeirati pripadnike selefijskog pokreta da prenose oru\xc5\xbeje i eksploziv u Bosni i Hercegovini, \xc4\x8dime se ujedno i Republika Hrvatska optu\xc5\xbeuje za potpomaganje terorizma. Borba protiv terorizma prioritet je rada SOA-e i sve zada\xc4\x87e u suzbijanju terorizma provodimo profesionalno i odgovorno u cilju za\xc5\xa1tite Republike Hrvatske, na\xc5\xa1ih saveznika u EU i NATO-u, kao i cijele Europe\xe2\x80\x9d._NEWLINE_U listopadu 2019. god. iznosi Pavao Miljavac, predsjednik Hrvatskog generalskog zbora, "da se prema Hrvatskoj iz nekih zemalja s istoka vodi virtualni rat ili specijalni rat", pojasniv\xc5\xa1i da se tu radi o djelovanjima kako iz Srbije, tako i iz BiH.\n_START_SECTION_\nKritike protiv govora o "specijalnom ratu protiv Hrvatske"\n_START_PARAGRAPH_\nNovinar Ladislav Tomi\xc4\x8di\xc4\x87 kod "autograf.hr" objavljuje u 28. studenoga 2016. godine kritiku govora o "specijalnom ratu" u suvremenoj Hrvatskoj, gdje se politi\xc4\x8dke protivnike prokazuje kao - neprijatelje._NEWLINE_Jelena Juri\xc5\xa1i\xc4\x87 s Odsjeka za komunikologiju Hrvatskih studija pri Sveu\xc4\x8dili\xc5\xa1tu u Zagrebu iznosi kako se u svijetu stalno provode akcije "sustavnog zamagljivanja realnih odnosa", te da ih provode najvi\xc5\xa1e SAD i druge zapadne zemlje, ali se i Rusija nastoji koristiti istim sredstvima. Me\xc4\x91utim ukazuje kako se u javnosti previ\xc5\xa1e olako i bez dokaza pribjegava govorenju o hibridnom ratu.'